हुम्लामा ‘स्कुल टु ओलम्पिक’
विद्यार्थीहरुलाई खेलप्रति प्रेरित गर्ने उद्देश्यले नेपाल ओलम्पियन संघले हुम्लाका विभिन्न विद्यालयमा ‘स्कुल टु ओलम्पिक’ कार्यक्रम सुरु गरेको छ । 
हुम्ला — विद्यार्थीहरुलाई खेलप्रति प्रेरित गर्ने उद्देश्यले नेपाल ओलम्पियन संघले हुम्लाका विभिन्न विद्यालयमा ‘स्कुल टु ओलम्पिक’ कार्यक्रम सुरु गरेको छ । सिमिकोटमा आइतबार जिल्ला खेलकुद विकास समितिद्वारा आयोजित कार्यक्रममा ओलम्पियन दिपक श्रेष्ठ, देवु थापा, राजेन्द्र भण्डारी, हरि रोकाय र सीता तामाङले विभिन्न विद्यालयका विद्यार्थीहरुलाई खेल जीवनबारे अनुभव सुनाएका थिए । प्रदेश खेलकुद परिषद्‌को सहयोगमा ओलम्पियन दिपक श्रेष्ठले सातवटै प्रदेशका विभिन्न विद्यालयमा पुगेर विद्यार्थीहरुसँग खेलकुदप्रतिको भावना बुझाउन सफल भएको बताए । कर्णालीका सुर्खेत, जुम्ला र हुम्लाका विद्यालयमा ‘स्कुल टु ओलम्पिक’ कार्यक्रम गरिएको हो । जुडोबाट सागमा रजत र कांस्य जितेकी देवु थापाले अनुशासन, अठोट, समर्पणले मात्र खेलाडी जीवनमा सफलता मिल्ने बताइन् । खेलप्रति लगाम राख्न दुर्गम र सुगमको सोचमा राखेर प्रगति नहुने बताइन् । '२४ घण्टामा १ घण्टामात्र खेलकुदमा दिनुहोस्,' उनले भनिन्, ‘साहसले नै सफलतामा पुर्‍याउँछ ।’राजेन्द्र भण्डारीले खेलजीवन र खेलाडीका बारेमा विद्यार्थीहरुलाई बुझाएका थिए । ओलम्पियन तथा सागका पदक विजेता हरि रोकायले आफ्ना अनुभव सुनाए । उनले खेलाडी बन्न घरपरिवारको हौसला आवश्यक रहेको बताए । हरेक क्षेत्रमा सफल हुन मिहिनेत आवश्यक रहेको उनको भनाइ छ । ‘कर्णालीलाई विश्वसामु चिनाएको खेल क्षेत्रले हो । उनले भने, ‘खेलप्रति लगाम राख्नुहोस् यत्तिकै स्वस्थ्य भइन्छ ।’ कर्णाली खेलकुदका उपाध्यक्ष प्रमोद हमालले स्कुल टु ओलम्पिक कार्यक्रमले खेलकुदतर्फ आकर्षित हुन प्रेरणा मिल्ने बताए । उनले कर्णालीमा खेल पूर्वाधारको कमी नहुने बताए । संघले सहभागी विद्यालयलाई भलिबल फुटबल, नेट, पम्प लगायतका खेलकुद सामग्री प्रदान गरेको थियो । कार्यक्रममा बालमन्दिर मावि र मानसरोवर नमुना माविबाट झण्डै दुई सय विद्यार्थीहरुको सहभागिता रहेको थियो ।